Karen Jespersen (V), 2011-03-29:
Da Venstres ordfører i ligestillingsspørgsmål, fru Louise Schack Elholm, ikke kan være til stede i dag, vil jeg læse hendes tale op: Venstre har modtaget ligestillingsministerens perspektiv- og handlingsplan for 2011 med tilfredshed. Handlingsplanen indeholder en række fokusområder som f.eks. uddannelse uden begrænsninger, ligestilling for mænd, fokus på kvalitet frem for køn, vold i nære relationer, menneskehandel og ligestilling i et internationalt perspektiv.
Generelt lægger perspektiv- og handlingsplanen op til, at folks frie valg skal respekteres: Vi skal ikke lovgive om, hvordan familierne skal indrette sig, og vi skal heller ikke lave kvoter for kvinder.
Denne respekt for den enkeltes frihed kan vi kun bakke op om.
I perspektiv- og handlingsplanen lægges der i stedet for op til, at vi skal bruge frivillighedens vej til at få mere lige muligheder.
I Danmark har vi allerede ligestilling, men det er de lige muligheder, der skal arbejdes på.
Hvorfor vælger drengene ikke omsorgsfagene?
Hvorfor tager færre drenge end piger en uddannelse?
Det skal undersøges nærmere.
Det er vigtigt at vide, hvad baggrunden for skævhederne er, hvis de skal ændres.
Skyldes det, at mænd vælger mænd, eller at kvinder fravælger en benhård karriere?
Vi kan alle sammen have en holdning til det, men det bliver godt at få nogle mere håndfaste fakta, som kan nuancere debatten og give os nogle ideer til, hvor der skal sættes ind.
Derudover lægges der vægt på at nedbryde barrierer for at få flere kvindelige bestyrelsesmedlemmer og ledere.
Oppositionen taler ofte om tvang.
Jeg synes, det er et nederlag, at man er nødt til at tvinge lighed mellem kønnene igennem.
Som kvinde skal man vælges på sine kvalifikationer og ikke på grund af sit køn.
Vi er mere end bare kvinder, vi har kvalifikationer og vilje, vi er for dygtige til bare at blive valgt, kun fordi vi er kvinder.
Kvoter og tvang vil også sætte spørgsmålstegn ved, om de kvindelige ledere og bestyrelsesmedlemmer har de nødvendige kompetencer, eller om de blot er valgt, fordi man skal opfylde en kvindekvote.
Det er en uønsket situation, som jeg ikke vil sætte en kvinde i. Vi skal heller ikke bestemme, at kvinder skal vælge karriere frem for børn.
Det er kvindernes og familiernes eget valg.
Vi skal sikre, at kvinder på lige vilkår med mænd kan forfølge en karriere.
Vi skal sikre, at flere kvinder kommer i bestyrelser og ledelser, men det skal ske ad frivillighedens vej, ikke gennem tvang.
Men vi skal hjælpe kvinderne til at få mulighed for at prioritere både børn og arbejde eller karriere.
Det skal gøres ved at give familierne de bedste rammer.
Venstre glæder sig over, at regeringen har lavet en aftale med kommunerne om at afskaffe de løsrevne lukkedage.
Regeringen har indført pasningsgaranti, og det og mange andre tiltag skal hjælpe kvinderne til at kunne vælge både børn og karriere.
Samtidig foreslår oppositionen også ofte at øremærke en del af barslen til mænd, men hvad er det lige, der gør, at folketingsmedlemmer ved, hvad der er bedst for familierne?
Det, der er godt for den ene familie, er ikke nødvendigvis godt for den anden familie.
Derfor skal familierne have lov til at vælge at dele barslen ligeligt mellem forældrene eller vælge, at moderen holder størstedelen af barslen.
Det skal være det frie valg.
Vi skal ikke fra Folketingets talerstol bestemme, hvordan familierne skal dele barslen – der er grænser for politik.
Det er godt med en fleksibel barselorlov.
Perspektiv- og handlingsplanen er et fint udgangspunkt for det videre arbejde med ligestilling og de lige muligheder.